Ministru kabineta noteikumu projekta „Slaucamo govju un slaucamo kazu pārraudzības un snieguma pārbaudes kārtība” sākotnējās ietekmes novērtējuma ziņojums (anotācija)

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks | No 2018.gada 7.novembra ir spēkā Dzīvnieku audzēšanas un ciltsdarba likums, kurš paredz līdz 2019.gada 1.martam izdot Ministru kabineta noteikumus par slaucamo govju un slaucamo kazu pārraudzības un snieguma pārbaudes kārtību.Zemkopības ministrija ir sagatavojusi Ministru kabineta noteikumu projektu “Slaucamo govju un slaucamo kazu pārraudzības un snieguma pārbaudes kārtība” (turpmāk – noteikumu projekts), lai nodrošinātu vienotas prasības slaucamo govju un kazu pārraudzības un snieguma pārbaudes veikšanai. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Dzīvnieku audzēšanas un ciltsdarba likuma 13.panta pirmā daļa |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Līdz 2019.gada 28.februārim slaucamo govju un slaucamo kazu pārraudzību regulēja Ministru kabineta 2016. gada 5. janvāra noteikumi Nr. 13 “Slaucamo govju un slaucamo kazu pārraudzības kārtība” (turpmāk – noteikumi Nr.13).Zemkopības ministrija ir sagatavojusi noteikumu projektu, kas aizstās pašlaik spēkā esošos noteikumus Nr.13. Tā kā slaucamo govju un slaucamo kazu pārraudzības un snieguma pārbaudes procesi ir līdzīgi (t.i., tiek reģistrēti līdzīgi dati, un to reģistrēšanas kārtība būtiski neatšķiras), šo abu sugu slaucamo dzīvnieku pārraudzības un snieguma pārbaudes kārtība ir apvienota vienā normatīvajā aktā.Saskaņā ar Dzīvnieku audzēšanas un ciltsdarba likumu attiecībā uz kvalitatīvo un kvantitatīvo datu ieguvi par lauksaimniecības dzīvniekiem termina “pārraudzība” vietā turpmāk tiks lietoti divi termini: 1) “pārraudzība”, kas ietvers tikai lauksaimniecības dzīvnieku produktivitātes datu uzskaiti, un pārraudzības mērķis ir ar iegūto datu palīdzību uzlabot menedžmentu ganāmpulkos, kas ir orientēti uz produkcijas iegūšanu;2) “snieguma pārbaude”, kuras laikā tiek iegūti dažādi kvalitatīvi un kvantitatīvi dati lauksaimniecības dzīvnieku ģenētiskās kvalitātes noteikšanai saskaņā ar audzēšanas programmu.Noteikumu projekts ietver gan pārraudzības, gan snieguma pārbaudes kārtību. Pārraudzība un snieguma pārbaude ganāmpulkos nepieciešama, lai iegūtu datus par katru dzīvnieku un tādējādi dzīvniekus savā starpā varētu salīdzināt. Pārraudzība ganāmpulka īpašniekiem ir nepieciešama ganāmpulka menedžmentam. Arī snieguma pārbaudes datus izmanto ganāmpulka menedžmentam. Turklāt bez snieguma pārbaudes nav iespējama audzēšanas programmas īstenošana, jo snieguma pārbaude ļauj ganāmpulkos izlasīt labākos vaislas dzīvniekus šķirnes uzlabošanai. Tāpat snieguma pārbaudes dati ļauj šķirnes lauksaimniecības dzīvnieku audzētāju biedrībai izvirzīt konkrētus mērķus un uzdevumus audzēšanas programmas turpmākajiem periodiem.Pārraudzības laikā ganāmpulkā iegūst pārraudzības datus – datus par govju un kazu piena produktivitāti, bet snieguma pārbaudes laikā – snieguma pārbaudes datus, kas ietver gan pārraudzības datus, gan datus par eksterjera vērtējumu (eksterjera vērtēšanas datus), gan arī citus datus, ja tas nepieciešams atbilstoši audzēšanas programmai.Pārraudzības un eksterjera vērtēšanas datus iegūst pārraugs un vērtēšanas eksperts. Slaucamo govju un kazu pārraudzības datu ieguvē ir iesaistītas arī piena kvalitātes analīžu laboratorijas, jo tajās tiek noteikti iegūto piena paraugu kvalitātes rādītāji (piena tauku un olbaltumvielu saturs).Ja ganāmpulka īpašnieks ir izvēlējies veikt pārraudzību, tad pārraudzībā iekļauj visas vienā novietnē turētās slaucamās govis vai kazas. Savukārt, ja īpašnieks vēlas veikt snieguma pārbaudi, tad pārraudzības datus iegūst par visām slaucamajām govīm un kazām, bet eksterjeru vērtē un citus datus iegūst par slaucamajām govīm vai kazām, ar kurām īsteno attiecīgo audzēšanas programmu. Ganāmpulka īpašnieks gan pārraugiem un vērtēšanas ekspertiem, gan virspārraudzības, pārraudzības vai snieguma pārbaudes darba kontroles veicējiem (pārraudzības un snieguma pārbaudes darba, tāpat kā pārējo ar dzīvnieku audzēšanu un ciltsdarbu saistīto normatīvo aktu, kontroli saskaņā ar Dzīvnieku audzēšanas un ciltsdarba likumu veic Pārtikas un veterinārais dienests, pārbaudot, vai pārraudzības un snieguma pārbaudes darbs saimniecībā noris saskaņā ar normatīvajiem aktiem) nodrošina atbilstošus apstākļus, piemēram, attiecīgās dzīvnieku novietnes un dzīvnieku pieejamību.Noteikumu projektā vērsta uzmanība uz to, ka saimniecība, kurā plānots veikt snieguma pārbaudi, vienojas ar šķirnes lauksaimniecības dzīvnieku audzētāju biedrību par audzēšanas programmas īstenošanu. Šī nav papildu prasība un papildu administratīvais slogs ganāmpulka īpašniekiem, jo minētā vienošanās ir paredzēta normatīvajos aktos par šķirnes lauksaimniecības dzīvnieku audzētāju biedrības un krustojuma cūku audzētāju organizācijas atzīšanas kārtību, kā arī audzēšanas programmas apstiprināšanas kārtību. Tomēr minēto normatīvo aktu normas kā obligātas ir attiecināmas pārsvarā uz šķirnes lauksaimniecības dzīvnieku audzētāju biedrībām un neuzliek par pienākumu visām saimniecībām noslēgt vienošanos ar attiecīgo biedrību, jo audzēšanas programmas īstenošana un snieguma pārbaude (ciltsdarbs) saimniecībai ir brīvprātīgs pasākums. Tā kā neviens normatīvais akts ganāmpulka īpašniekam nenosaka, ka pirms snieguma pārbaudes vienošanās ar biedrību ir obligāta, minētā norma iekļauta noteikumu projektā. Pārraudzības un snieguma pārbaudes dati tiek reģistrēti Lauksaimniecības datu centra (turpmāk – datu centrs) ciltsdarba, snieguma pārbaudes un pārraudzības datubāzē (turpmāk – datubāze), kas ir datu centra informācijas sistēmas sastāvdaļa. Datu centra informācijas sistēma izveidota saskaņā ar Ministru kabineta 2013.gada 26.marta noteikumiem Nr. 161 “Noteikumi par vienoto zemkopības nozares informācijas sistēmu”, un, to veidojot, ir ņemtas vērā Valsts informācijas sistēmu likuma 5. panta pirmajā daļā noteiktās prasības valsts informācijas sistēmu izveidošanai. Datu centra informācijas sistēma bez minētās datubāzes ietver arī citas datubāzes, piemēram, datubāzi par novietnēm, ganāmpulkiem un lauksaimniecības dzīvniekiem, datubāzi par piena ražotājiem, datubāzi par svaigpiena kvalitāti, datubāzi par mājas (istabas) dzīvniekiem u.c.Noteikumu projektā paredzēts, ka datu centrs nodrošina pieeju datubāzei ganāmpulka īpašniekam, pārraugam, govju vērtēšanas ekspertam, piena laboratorijas darbiniekam un šķirnes lauksaimniecības dzīvnieku audzētāju biedrībai pārraudzības un snieguma pārbaudes veikšanai un datu apstrādei.Lai varētu nodrošināt un precīzi organizēt pārraudzības un snieguma pārbaudes darbu, ganāmpulka īpašnieks pirms pārraudzības vai snieguma pārbaudes uzsākšanas par to vienojas ar pārraugu, ja vien ganāmpulka īpašnieks pats neveic pārraudzību savā ganāmpulkā. Vienošanās paredz to, kurš pārraugs attiecīgajā ganāmpulkā iegūs pārraudzības datus, jo bez pārrauga šis darbs nevar notikt. Tāpat pirms pārraudzības vai snieguma pārbaudes uzsākšanas ganāmpulka īpašnieks par to informē datu centru. Pārraudzības dati gan pārraudzībā, gan snieguma pārbaudē tiek iegūti identiski.Pārraudzības datus ganāmpulkā gan govīm, gan kazām iegūst, reģistrē un uzskaita atbilstoši Starptautiskās dzīvnieku pārraudzības komitejas (turpmāk – *ICAR*) vadlīnijām, jo tas noteikts Eiropas Parlamenta un Padomes 2016. gada 8. jūnija Regulā (ES) Nr. 2016/1012 par zootehniskajiem un ģenealoģiskajiem nosacījumiem dzīvnieku audzēšanai, tīršķirnes vaislas dzīvnieku, krustojuma vaislas cūku un to reproduktīvo produktu tirdzniecībai Savienībā un ievešanai tajā, un ar ko groza Regulu (ES) Nr. 652/2014, Padomes Direktīvas 89/608/EEK un 90/425/EEK un atceļ konkrētus aktus dzīvnieku audzēšanas jomā ("Dzīvnieku audzēšanas regula").*ICAR* vadlīnijās ir noteikts, ka piena daudzuma mērīšanas līdzekļiem ir jābūt pārbaudītiem. Lai izpildītu šo prasību, kā arī nodrošinātu iegūto pārraudzības datu ticamību, noteikumu projektā noteiktas prasības attiecībā uz piena daudzuma mērīšanas līdzekļu pārbaudi. Līgumus ar piena daudzuma mērīšanas līdzekļu pārbaudes institūcijām slēdz datu centrs, jo šī iestāde Latvijā nodrošina *ICAR* vadlīniju ievērošanu. Piena daudzuma mērīšanas līdzekļu pārbaudes institūcijas piena daudzuma mērīšanas līdzekļu pārbaudi veic atbilstoši *ICAR* vadlīnijās, kā arī datu centra līgumā noteiktajam un uz piena daudzuma mērīšanas līdzekļiem izvieto uzlīmes. Ganāmpulka īpašnieks nodrošina piena daudzuma mērīšanas līdzekļa pārbaudi atbilstoši uzlīmē noteiktajam termiņam.Atbilstoši *ICAR* vadlīniju prasībām noteikumu projektā ietvertas pārraudzības datu iegūšanas metodes – A, B un C, kas norāda, vai pārraudzības datus iegūst persona, kurai ir sertifikāts pārraudzības veikšanai, persona, kurai ir apliecība pārraudzības veikšanai, vai to dara abas minētās personas. Dati par to, cik Latvijā procentuāli tiek lietota katra no pārraudzības datu iegūšanas metodēm, katru gadu tiek nosūtīta *ICAR* kopā ar pārējiem pārraudzības datu rezultātiem.Snieguma pārbaudē papildus iegūst govju un kazu eksterjera vērtēšanas datus, kā arī datus par govs dzīvmasu, piena atdeves ātrumu un temperamentu. Saskaņā ar Dzīvnieku audzēšanas un ciltsdarba likumu pārraudzības un snieguma pārbaudes sastāvdaļa ir arī virspārraudzība. Noteikumu projektā noteikts, ka pārraudzības datu virspārraudzību veic datu centrs, bet eksterjera vērtēšanas un izcelsmes datu virspārraudzību – šķirnes lauksaimniecības dzīvnieku audzētāju biedrība. Gan pārraudzības datu, gan eksterjera vērtēšanas datu virpsārraudzības rezultātus izvērtē datu centra izveidota komisija.Izcelsmes datu virspārraudzības rezultātus nav nepieciešams izvērtēt, jo DNS analīžu rezultāti parāda precīzu informāciju par to, vai dzīvnieks ir cēlies no attiecīgajiem vecākiem. Ja dzīvnieka izcelsme neatbilst dokumentos un datubāzē norādītajai, šie izcelsmes dati tiek dzēsti no datubāzes. |
| 3. | Projekta izstrādē iesaistītās institūcijas un publiskas personas kapitālsabiedrības | Zemkopības ministrija un datu centrs |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Slaucamo govju un kazu ganāmpulku īpašnieki, kas veic pārraudzību vai snieguma pārbaudi. Pēc Lauksaimniecības datu centra datiem, slaucamo govju pārraudzība notiek 4526 ganāmpulkos, bet slaucamo kazu pārraudzība – 18 ganāmpulkos. Paredzams, ka kopējais ganāmpulku skaits, kas veiks snieguma pārbaudi un pārraudzību, būs aptuveni minētajās robežās, jo no pārraudzības veicējiem daļa ganāmpulku izvēlēsies snieguma pārbaudi.Personas, kas veic snieguma pārbaudi, – slaucamo govju un kazu pārraugi un vērtēšanas eksperti.Šķirnes dzīvnieku audzētāju biedrības piena liellopu un kazu jomā: četras biedrības (Latvijas Šķirnes dzīvnieku audzētāju savienība, Latvijas Holšteinas šķirnes lopu audzētāju asociācija, Šķirnes saglabāšanas apvienība “Zilā govs”, Latvijas kazkopības biedrība).Piena analīžu laboratorijas: trīs laboratorijas. Piena daudzuma mērīšanas līdzekļu pārbaudes institūcijas: piecas institūcijas. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts nerada papildu administratīvo slogu slaucamo govju un kazu ganāmpulku īpašniekiem un šķirnes lauksaimniecības dzīvnieku audzētāju biedrībām.Noteikumu projekts nerada negatīvu ietekmi uz uzņēmējdarbības vidi un dažāda lieluma uzņēmumiem, konkurenci, vidi, veselību un nevalstiskajām organizācijām. Noteikumu projekts rada pozitīvu ietekmi uz Nacionālā attīstības plāna rādītājiem, jo veicina kvalitatīvu lauksaimniecības dzīvnieku audzēšanu izmantošanai Latvijā un eksportam.  |
| 3. | Administratīvo izmaksu monetārs novērtējums | Sabiedrības grupām un institūcijām noteikumu projekta tiesiskais regulējums nemaina pašreizējās tiesības un pienākumus, kas bija noteikti noteikumos Nr. 13. |
| 4.  | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Regula 2016/1012 |
| 2. | Citas starptautiskās saistības | Projekts šo jomu neskar. |
| 3. | Cita informācija | Regulā 2016/1012 attiecībā uz audzēšanas programmu īstenošanu lietots termins “snieguma pārbaude”. Termins “snieguma pārbaude” ir ieviests un tā skaidrojums sniegts Dzīvnieku audzēšanas un ciltsdarba likumā.Tāpat regulā 2016/1012 (III pielikuma pirmās daļas “b” apakšpunkts) ir noteikts, ka biedrības veic snieguma pārbaudi un ņem vērā, ja tādi pastāv, Eiropas Savienības references centru iedibinātus noteikumus un standartus vai principus, par kuriem panākta vienošanās *ICAR*.Slaucamajām govīm un slaucamajām kazām pastāv *ICAR* iedibinātie principi, taču regulā šie *ICAR* principi nav noteikti sīkāk. Tādējādi ar noteikumu projektu tiek pārņemts tikai termins “snieguma pārbaude”. Noteikumu projekta punkti, kuros noteikta pārraudzības datu ieguves un apstrādes metodika slaucamajām govīm un slaucamajām kazām, atbilst attiecīgajām *ICAR* vadlīniju, nevis Dzīvnieku audzēšanas regulas prasībām, tāpēc anotācijas V sadaļas 1. tabulā nav iekļauta informācija par noteikumu projekta punktu atbilstību regulas normām. |
| 1.tabula **Tiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Regula Nr. 2016/1012 |
|  |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.Ja attiecīgā ES tiesību akta vienība tiek pārņemta vai ieviesta daļēji, – sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.Ja projekts satur stingrākas prasības nekā attiecīgais ES tiesību akts, – norāda pamatojumu un samērīgumu.Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| - | - | - | - |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas.Kādēļ? | Projekts šo jomu neskar. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. |
| Cita informācija | Nav. |

|  |
| --- |
| **2.tabula****Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.****Pasākumi šo saistību izpildei** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sanāksmes (24.01.2019., 31.01.2019., 07.02.2019.) ar šķirnes lauksaimniecības dzīvnieku audzētāju biedrību dalību, noteikumu projekta elektroniska saskaņošana ar minētajām biedrībām, piena kvalitātes analīžu laboratorijām, Lauksaimnieku organizāciju sadarbības padomi un Zemnieku saeimu. Informācija par noteikumu projektu 14.02.2019. ievietota tīmekļa vietnē www.zm.gov.lv |
| 2. | Sabiedrības līdzdalība projekta izstrādē | Rīkotas sanāksmes ar šķirnes lauksaimniecības dzīvnieku audzētāju biedrību dalību, kā arī noteikumu projekts elektroniski saskaņots ar minētajām biedrībām, piena kvalitātes analīžu laboratorijām, Lauksaimnieku organizāciju sadarbības padomi un Zemnieku saeimu. |
| 3. | Sabiedrības līdzdalības rezultāti | Šķirnes lauksaimniecības dzīvnieku audzētāju biedrības, piena kvalitātes analīžu laboratorijas, Lauksaimnieku organizāciju sadarbības padome un Zemnieku Saeima atbalsta noteikumu projekta tālāku virzību. Izteiktie iebildumi un priekšlikumi ir izvērtēti un ņemti vērā. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Datu centrs |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmē pārvaldes funkcijas, un tā izpildei nav nepieciešama jaunu institūciju izveide, esošo likvidācija vai reorganizācija. |
| 3. | Cita informācija | Nav. |

Zemkopības ministrs K. Gerhards

Ozoliņa 67027422

Ligija.Ozolina@zm.gov.lv